LT Europos Sąjungos oficialusis leidinys C 101/34

Pranešimas apie dalinės tarpinės antidempingo priemonių, taikomų sulfanilo rūgšties, kurios kilmės šalis, inter alia, yra Indija, importui, ir kompensacinių priemonių, taikomų Indijos kilmės importuojamai sulfanilo rūgščiai, peržiūros inicijavimą

(2005/C 101/14)

Komisija gavo prašymą pradėti dalinę tarpinę peržiūrą pagal Tarybos reglamento (EB) Nr. 384/96 (toliau — pagrindinis antidempingo reglamentas) 11 straipsnio 3 dalį ir Tarybos reglamento (EB) Nr. 2026/97 (1) (toliau — pagrindinis antisubsidijų reglamentas) 19 straipsnį.

1. Prašymas pradėti peržiūrą

Prašymą pateikė Kokan Synthetics & Chemicals Pvt. Ltd (toliau — pareiškėjas), eksportuotojas iš Indijos.

Prašymas teikiamas tik dėl priemonės formos ir, visų pirma, dėl pareiškėjo siūlomo įsipareigojimo priimtinumo įvertinimo.

2. Prekė

Prekė, dėl kurios vykdoma peržiūra, yra sulfanilo rūgštis, kurios kilmės šalis yra Indija, (toliau — svarstoma prekė), ir kurios kodas pagal KN šiuo metu yra ex 2921 42 10 (TARIC kodas 29214210*60). Šis KN kodas pateikiamas tik dėl informacijos.

3. Galiojančios priemonės

Šiuo metu galiojančios priemonės yra Tarybos reglamentu (EB) Nr. 1339/2002 įvestas antidempingo muitas ir Tarybos reglamentu (EB) Nr. 1338/2002 (2) įvestas galutinis kompensacinis muitas importuojamai Indijos kilmės sulfanilo rūgščiai.

4. Peržiūros pagrindas

Komisija jau buvo priėmus pareiškėjo pasiūlytą įsipareigojimą tuo metu, kai 2002 m. liepos mėn. buvo įvestos galutinės antidempingo ir kompensacinės priemonės. Tačiau, 2004 m. kovo mėn. pareiškėjas savanoriškai atsisakė savo įsipareigojimų motyvuodamas tuo, kad Kinijos eksportuotojams, kuriems taip pat taikomi antidempingo mokesčiai, absorbavus šiuos mokesčius, įsipareigojimas tapo nebetinkamas. Pareiškėjas, gavęs antiabsorbcijos tyrimo dėl Kinijos Liaudies Respublikos (3) kilmės prekių importo rezultatus, vėl yra pasiruošęs siūlyti įsipareigojimą anksčiau nustatytomis sąlygomis, kurios, kaip buvo manoma, turėjo padėti panaikinti žalingą dempingo ir subsidijavimo poveikį. Todėl reikėtų peržiūrėti priemonių formas, taikomas pareiškėjo importuojamai svarstomai prekei.

5. Tyrimas

Pasitarusi su Patariamuoju komitetu ir nustačiusi, kad yra pakankamai įrodymų, pateisinančių tarpinės priemonių peržiūros iniciavimą, Komisija pradeda peržiūrą pagal pagrindinio antidempingo reglamento 11 straipsnio 3 dalį ir pagrindinio antisubsidijų reglamento 19 straipsnį, apsiribodama pareiškėjo siūlomo įsipareigojimo priimtinumo įvertinimu.

a) Informacijos rinkimas ir klausymai

Siekdama gauti informaciją, kuri, jos nuomone, yra reikalinga tyrimui, Komisija informuos pareiškėją ir Indijos valdžios institucijas apie peržiūros inicijavimą. Pareiškėjas turi pateikti su prašymu pradėti peržiūrą susijusią informaciją ir įrodymus, o ypač pateikti išsamią informaciją apie savo siūlomą įsipareigojimą. Šią informaciją ir įrodymus Komisija turėtų gauti per šio pranešimo 6 dalies a punkte nustatytą terminą.

Visos suinteresuotosios šalys yra raginamos pareikšti savo nuomonę ir Komisijai pateikti svarbią informaciją bei įrodymus. Šią informaciją ir įrodymus Komisija privalo gauti per šio pranešimo 6 dalies a punkte nustatytą terminą.

Be to, Komisija gali išklausyti suinteresuotąsias šalis, jeigu jos pateikia prašymą, kuriame nurodo konkrečias priežastis, dėl kurių reikėtų jas išklausyti. Šis prašymas privalo būti pateiktas per šio pranešimo 6 dalies b punkte nustatytą terminą.

6. Terminai

a) Terminas, per kurį šalys turi pranešti apie save, pateikti svarbią informaciją

Visos suinteresuotos šalys, jeigu tyrimo metu reikia atsižvelgti į jų atstovus, privalo pranešti apie save Komisijai, pareikšti savo nuomonę ir pateikti svarbią informaciją per 40 dienų nuo šio pranešimo paskelbimo Europos Sąjungos oficialiajame leidinyje, nebent būtų nurodyta kitaip. Atkreiptinas dėmesys į tai, kad daugumos pagrindiniame reglamente nustatytų procedūrinių teisių įgyvendinimas priklauso nuo to, ar šalis apie save pranešė per minėtą laikotarpį.

b) Klausymai

Visos suinteresuotosios šalys gali būti Komisijos išklausytos per tą patį 40 dienų terminą.

7. Raštu pateikta medžiaga ir susirašinėjimas

Visa suinteresuotųjų šalių medžiaga ir prašymai turi būti pateikiami raštu (ne elektronine forma, nebent prašoma kitaip) ir nurodant suinteresuotosios šalies pavadinimą, adresą, el. pašto adresą, telefono, fakso ir (arba) telekso numerį. Ant visos raštu pateiktos medžiagos, įskaitant informaciją, kurios prašoma šiame pranešime ir slaptos suinteresuotųjų šalių korespondencijos nurodoma „riboto naudojimo“ (4), ir, atsižvelgiant į pagrindinio antidempingo reglamento 19 straipsnio 2 dalį bei į pagrindinio antisubsidijų reglamento 29 straipsnio 2 dalį, kartu pateikiamas neslaptas variantas, kuris ženklinamas „SUINTERESUOTOSIOMS ŠALIMS SUSIPAŽINTI“.

Komisijos adresas susirašinėjimui:

Commission européenne Directorate General for Trade Directorate B Bureau: J-79 5/16 B-1049 Brussels Faksas (32 2) 295 65 05

8. Nebendradarbiavimas

Tais atvejais, kai suinteresuotoji šalis atsisako leisti naudotis reikalinga informacija arba jos nepateikia per nustatytą terminą arba akivaizdžiai trukdo tyrimui, laikinos ar galutinės, teigiamos ar neigiamos išvados pagal pagrindinio antidempingo reglamento 18 straipsnį ir pagrindinio antisubsidijų reglamento 28 straipsnį gali būti daromos remiantis turimais faktais.

Jeigu nustatoma, kad viena iš suinteresuotųjų šalių pateikė melagingą arba klaidinančią informaciją, į tokią informaciją neatsižvelgiama, o remiamasi turimais faktais. Jeigu suinteresuotoji šalis nebendradarbiauja arba bendradarbiauja tik iš dalies, pagal pagrindinio antidempingo reglamento 18 straipsnį ir pagrindinio antisubsidijų reglamento 28 straipsnį, išvados grindžiamos turimais faktais, o rezultatas gali būti mažiau palankus suinteresuotajai šaliai nei tuo atveju, jeigu ji būtų bendradarbiavusi.

(1) OL L 288, 1997 10 21, p.1. Reglamentas su paskutiniais pakeitimais, padarytais Tarybos reglamentu (EB) Nr. 461/2004 (OL L 77, 2004 3 13, p. 12).

(2) OL L 196, 2002 7 25, p. 1. Reglamentas su paskutiniais pakeitimais, padarytais Tarybos reglamentu (EB) Nr. 492/2004 (OL L 80, 2004 3 18, p. 6).

(3) OL L 40, 2004 2 12, p. 17.

(4) Tai reiškia, kad dokumentas skirtas tik vidaus naudojimui. Jis apsaugotas pagal Europos Parlamento ir Tarybos reglamento (EB) Nr. 1049/2001 (OL L 145, 2001 5 31, p. 43) 4 straipsnį. Pagal Tarybos reglamento (EB) Nr. 384/96 (OL L 56, 1996 3 6, p. 1) 19 straipsnį, Tarybos reglamento (EB) Nr. 2026/97 (OL L 288, 1997 10 21, p. 1) 29 straipsnį, PPO susitarimo dėl GATT 1994 VI straipsnio įgyvendinimo (Antidempingo susitarimas) 6 straipsnį ir PPO susitarimo dėl subsidijų ir kompensacinių priemonių 12 straipsnį tai yra slaptas dokumentas.